KOŠICE. Vo štvrtok (22.10) večer bolo na tiesňovú linku 158 operačného strediska Krajského riaditeľstva PZ v Košiciach mužským hlasom oznámené, že na celej Vihorlatskej ulici je uložený nástražný výbušný systém.
"Na miesto boli okamžite vyslané všetky záchranné zložky, ktoré vykonali všetky nevyhnutné bezpečnostné opatrenia. Policajné hliadky spolu s príslušníkmi HaZZ prehľadali verejné priestranstvo pred rodinnými domami na celej ulici a informovali ich obyvateľov o vykonávaných opatreniach," infomovala košická krajská policajná hovorkyňa Jana Mésarová.
Na miesto bol vyslaný aj psovod so služobným psom špeciálne vycvičeným na vyhľadávanie výbušnín, ktorý však prítomnosť nástražného výbušného systému nepotvrdil.
Muža po pár minútach chytili
Medzitým už košickí kriminalisti pátrali po osobe, ktorá poplašnú správu nahlásila. Pár minút po polnoci sa hliadke pohotovostnej motorizovanej jednotky podarilo v blízkosti centra mesta zadržať podozrivého 26-ročného muža.
"Keďže muž svojím nezodpovedným konaním rozširoval informácie, o ktorých vedel, že sú nepravdivé, a tým úmyselne spôsobil znepokojenie časti obyvateľstva, vec na mieste prevzal vyšetrovateľ odboru kriminálnej polície Okresného riaditeľstva Policajného zboru v Košiciach, ktorý v tejto súvislosti začal trestné stíhanie pre trestný čin šírenia poplašnej správy," uviedla hovorkyňa s tým, že z uvedeného činu bol Košičan v piatok obvinený.
Muž je umiestnený v cele policajného zaistenia, vyšetrovateľ spracuje podnet na jeho vzatie do väzby.
Za tento skutok mu hrozí trest odňatia slobody až na päť rokov.